Barbara Petzold

| Barbara Petzold> Henkilötiedot |
| --- | --- |
Koko nimi:  Barbara Petzold-Beyer
Syntynyt: 8. elokuuta 1955 (ikä 69) Oberwiesenthal, Itä-Saksa
Kansalaisuus:   Itä-Saksa
Uran tiedot
Pituus:  157 cm
Seura:  SC Traktor Oberwiesenthal
Laji:  maastohiihto 
  [ Muokkaa Wikidatassa ]   
| Mitalit> Maa:   Itä-Saksa.Naisten maastohiihto. Olympialaiset  | Mitalit> Maa:   Itä-Saksa.Naisten maastohiihto. Olympialaiset  | Mitalit> Maa:   Itä-Saksa.Naisten maastohiihto. Olympialaiset  | Maa:   Itä-Saksa> Naisten maastohiihto. |
| --- | --- | --- | --- |
|  Kultaa | Lake Placid 1980 | 10 km |  |
|  Kultaa | Lake Placid 1980 | 4×5 km viesti |  |
|  Pronssia | Innsbruck 1976 | 4×5 km viesti |  |
| MM-kilpailut  | MM-kilpailut  | MM-kilpailut  |  |
|  Hopeaa | Falun 1974 | 10 km |  |
|  Hopeaa | Falun 1974 | viesti |  |
|  Hopeaa | Lahti 1978 | viesti |  |
|  Hopeaa | Oslo 1982 | viesti |  |
Barbara Petzold (s. 8. elokuuta 1955 Oberwiesenthal) on itäsaksalainen hiihtäjä, maansa ainoa henkilökohtaisen hiihtolajin olympiavoittaja ja maansa ainoan viestihiihdossa olympiakultaa voittaneen joukkueen jäsen. Hän kilpaili maastohiihdossa 1970-luvulla ja 1980-luvun alkupuolella. Seuratasolla hän edusti SC Traktor Oberwiesenthalia.
Petzold saavutti 15-vuotiaana nuorten EM-kilpailujen viestissä hopeaa ja sijoittui 5 kilometrillä kahdeksanneksi vuonna 1971. Kolme vuotta myöhemmin aikuisten MM-kilpailuissa Falunissa hän saavutti hopeaa 10 kilometrillä ja viestissä sekä sijoittui 5 kilometrillä neljänneksi. Innsbruckin talviolympialaisissa 1976 hän sai viestissä pronssia sekä sijoittui 10 kilometrillä seitsemänneksi ja 5 kilometrillä 11:nneksi. Olympialaisten jälkeen hän voitti 10 kilometrin kilpailun sekä Salpausselällä että Falunissa. Lahden MM-kilpailuissa 1978 saaliina oli hopeamitali viestissä sekä yhdeksäs sija 20 kilometrillä, 15. sija 5 kilometrillä ja 17. sija 10 kilometrillä.
Lake Placidin 1980 olympiakisoissa Petzold sijoittui naisten avauskilpailussa 5 kilometrillä neljänneksi hävittyään pronssimitalin Tšekkoslovakian Květa Jerioválle vain 0,18 sekunnilla. Seuraavaan, 10 kilometrin kilpailuun osallistui 38 naista, joista Petzold lähti matkaan kilpailunumerolla 33, puoli minuuttia ennen Suomen Hilkka Riihivuorta. Petzold johti kilpailua alusta saakka ja oli puolimatkassa 14 sekuntia Riihivuorta edellä. Maalissa ero oli enää 3,51 sekuntia, mutta Petzold voitti kultaa ja Riihivuori jäi hopealle. Kolmantena kilpailuna oli 4 × 5 kilometrin viesti, jossa Petzold hiihti keski-iältään 22,5-vuotiaan Itä-Saksan joukkueen ankkurina. Hän pääsi osuudelleen 58 sekuntia ennen keski-iältään lähes kymmenen vuotta vanhempaa Neuvostoliiton joukkuetta, kasvatti eron minuuttiin ja seitsemään sekuntiin ja voitti toisen kultamitalinsa.
Vuonna 1981 Petzold voitti Salpausselän Kisoissa sekä viiden että kymmenen kilometrin kilpailun. Samana vuonna hän saavutti Holmenkollenilla uransa parhaan sijoituksen ollessaan viidellä kilometrillä toinen. Oslon MM-kilpailuissa 1982 hän hiihti vain viestin ja saavutti siinä pronssia.
Itä-Saksan mestaruuskisoissa Petzold voitti vuosien 1973–1982 välisenä aikana kaikkiaan 23 mitalia, joista 14 kultaa. Kultamitaleista viisi tuli viestistä.
Barbara Petzold opiskeli lääketiedettä ja hänestä tuli jo urheilu-uransa aikana kansanedustaja.